พยากรณ์-พยาเกิน
....สุรชัย กำพลานนท์วัฒน์
18 ส.ค. 2554

....สุรชัย กำพลานนท์วัฒน์
 ปีใหม่ฟ้าใหม่อะไรๆ ก็ดูเหมือนจะดีไปหมดนะครับ เศรษฐกิจก็เติบโตดี สังคมก็เริ่มปรองดองกันดี การเมืองก็ดูจะนิ่งดี
โดยเฉพาะเรื่องเศรษฐกิจเรื่องของผู้ประกอบการเอสเอ็มอีก็มีแนวโน้มที่ดี ช่วงไฮซีซันนี้หลายๆ จังหวัดก็ฟื้นตัวดีขึ้นอย่างชัดเจน เช่น เชียงใหม่ก็คึกคักนักท่องเที่ยวเต็มจังหวัด พัทยาก็หนาแน่น ย่านเขาใหญ่ก็ไม่ต้องพูดถึง ห้องพักเต็มยาวถึงช่วงปิดเทอม ภาคอีสานการท่องเที่ยวก็ครึกครื้นตื่นตัวไม่น้อย
โดยรวมทุกภาคนับว่าเป็นบรรยากาศที่สดใสรับปีกระต่ายทอง จะมีที่หม่นหมองผิดปกติและเสียโอกาสไปมากก็เห็นจะเป็นจังหวัดท่องเที่ยวฝั่งอันดามัน
ไม่ว่าจะเป็นภูเก็ต พังงา กระบี่ ตรัง และอื่นๆ ซึ่งก่อนหน้านี้เป็นพระเอก นักท่องเที่ยวเต็มพรึบไม่มีที่ว่าง แต่ช่วงปลายปีที่ผ่านมากลับตาลปัตรกลายสภาพเป็นผู้ร้ายอยู่ในอาการสลบเหมือดพังพาบอย่างน่าเสียดาย
เหตุไฉนจึงเป็นเช่นนี้ เงินทองหลายพันล้านที่ผู้ประกอบการวาดหวังในช่วงปลายปีมันหายไปในพริบตา หายไปกับน้ำทะเลที่สวยที่สุดของประเทศไทย...มันหายไปได้ยังไง!!
มันหายไปเพราะลมปาก!! ลมปากของคนเพียงไม่กี่คนที่พ่นออกมาอย่างไม่มีความรับผิดชอบ ลมปากของคนที่จะพยายามโชว์กึ๋นอวดพราวว่าเป็นกูรูผู้รู้ โชว์ว่ามีความเชี่ยวชาญหยั่งรู้อนาคตล่วงหน้า แล้วพ่นลมปากให้ข่าวออกมาว่า
จะเกิด...สึนามิ...อีกครั้งช่วงปีใหม่ที่ผ่านมา
เท่านี้ล่ะครับ คำพูดเพียงไม่กี่คำได้สร้างความบอบช้ำกับผู้ประกอบการท่องเที่ยวเป็นพันเป็นหมื่นรายในหลายจังหวัดอย่างน่าสงสาร
ข่าวแรง คนกลัว นักท่องเที่ยวหัวหด หายนะก็ทำลายพ่อค้าแม่ขายผู้ประกอบการน้อยใหญ่ในบัดดล
เรื่องนี้เป็นเรื่องใหญ่ เป็นเรื่องร้ายแรง เป็นเรื่องที่กระทบกับคนหลายแสน และทำให้สูญเสียมูลค่าทางเศรษฐกิจมากมายมหาศาล มันจึงไม่ควรเป็นเรื่องจบๆ เจ๊าๆ เช่นนี้
ใครที่ออกมาพูดเรื่องนี้ต้องรับผิดชอบ มิเช่นนั้นสังคมไทยจะได้รับความเสียหายไม่จบสิ้นกับเหตุการณ์ทำนองนี้ไปเรื่อยๆ ไม่ว่าจะเป็นข่าวเขื่อนแตก ไฟไหม้ ภัยพิบัติ โรคระบาด และเรื่องเลวร้ายอีกสารพัด ถ้าไม่แน่จริง ไม่รู้จริง ไม่เก่งจริง ไม่มีข้อมูลจริง ก็ไม่ควรออกมาพูด ถ้ากล้าพูดต้องกล้ารับ ถ้าอยากดังก็ต้องพร้อมดับ
สื่อเองก็ต้องระมัดระวัง ไม่ควรเอามันกับข่าวในทำนองที่จะสร้างความแตกตื่นและเสียหายต่อส่วนรวม ขายข่าวด้วยข้อเท็จจริงที่เป็นประโยชน์ต่อสังคมจริงๆ 
กรณีข่าวสึนามิ...น่าจะมีผู้ประกอบการที่ได้รับผลกระทบฟ้องเรียกค่าเสียหายให้เป็นคดีตัวอย่าง...สักครั้ง!!